Број: 12-Г-1559/20

Дана: 29.04.2020.г.

На основу члана 70. Закона о јавним набавкама („Службени гласник БиХ“ бр. 39/14), a у вези са чланом 69. став 2. тачка (д) и члана 14. Правилника о јавним набавкама Градске управе Града Бања Лука (,,Службени гласник Града Бањалука“ бр. 34/19), Градоначелник Бањалуке доноси

**О Д Л У К У**

**о поништењу поступка јавне набавке**

**I**

Прихвата се приједлог Одсјека за јавне набавке за набавку број 20-404-130/20 – „Кампања у оквиру пројекта бесплатних превентивних здравствених прегледа за грађане Бањалуке *За твоје добро*“ о **поништењу** поступка јавне набавке, у складу с чланом 69. став 2. тачка (д) Закона о јавним набавкама („Службени гласник БиХ“ бр. 39/14) и чланом 26. став 2. алинеја (4) Правилника о јавним набавкама Градске управе Града Бања Лука (,,Службени гласник Града Бањалука“ бр. 34/19).

**II**

Ова одлука је коначна и ступа на снагу даном доношења.

**О б р а з л о ж е њ е**

Одсјек за јавне набавке покренуо је поступак директног споразума за јавну набавку број 20-404-130/20 - „Кампања у оквиру пројекта бесплатних превентивних здравствених прегледа за грађане Бањалуке *За твоје добро*“ за избор најповољнијег понуђача, по Одлуци Градоначелника број 12-Г-1354/20 од 07.04.2020. године. Процијењена вриједност јавне набавкеКабинетa Градоначелника износи 6.000,00 КМ (без ПДВ-а). Критеријум за избор најповољнијег понуђача је најнижа цијена. Позив за достављање понуде упућен је привреднoм субјекту „Баракуда“ д.о.о. Бања Лука.

Дана 27.04.2020. године, представник Одсјека за јавне набавке за предметну набавку, Татјана Лукач Старчевић, извршила је отварање понуде у предвиђеном року и констатовала да је стигла понуда понуђача „Баракуда“ д.о.о. Бања Лука.

Након извршене анализе достављене понуде утврђено је да иста није прихватљива за уговорни орган. Понуђач није испунио Образац за цијену понуде (техничка спецификација), који чини саставни дио понуде, на начин прописан од стране Агенције за јавне набавке. Понуђач није испунио услове из позива за достављање понуде, у којем је наведено да сви прилози обавезно морају бити попуњени, те није поступио у складу с чланом 58. став 1) тачка ц) Закона о јавним набавкама („Службени гласник БиХ“ бр. 39/14), као и с чланом 5. став 2) тачке д), е) и ф) и с чланом 9. став 2) тачка ф) Упутства за припрему модела тендерске документацијеи понуда („Службени гласник БиХ“ број 90/20 и 20/15).

Дакле, понуђач у предметној понуди није исказао њену укупну вриједност.

Члан 58. став 1) тачка ц) Закона о јавним набавкама („Службени гласник БиХ“ бр. 39/14) гласи: „Свака понуда обавезно садржи цијену са свим елементима који је чине, као и потребним објашњењима, на начин како је дефинисано у тендерској документацији.“

Члан 5. став 2) тачке д), е) и ф) Упутства за припрему модела тендерске документације и понуда („Службени гласник БиХ“ број 90/14 и 20/15) гласи: „Свака ставка у Обрасцу за цијену понуде садржи најмање сљедећа поља којима се наводи цијена ставке (по јединици мјере), збирна цијена више ставки, укупна цијена ставке.“

Члан 9. став 2) тачка ф) Упутства за припрему модела тендерске документације и понуда („Службени гласник БиХ“ број 90/14 и 20/15) гласи: „Понуда садржи попуњен образац за цијену понуде.“

Имајући у виду наведено, Одсјек за јавне набавке је уговорном органу предложио доношење одлуке о поништењу поступка јавне набавке, у складу с чланом 69. став 2. тачка (д) Закона о јавним набавкама („Службени гласник БиХ“ бр. 39/14) и чланом 26. став 2. алинеја (4) Правилника о јавним набавкама Градске управе Града Бања Лука (,,Службени гласник Града Бањалука“ бр. 34/19), који гласе: „Уговорни орган је обавезан да поништи поступак јавне набавке у сљедећим случајевима – ниједна од примљених понуда није прихватљива“.

Уговорни орган је прихватио приједлог Одсјека за јавне набавке и одлучио као у диспозитиву.

**Г Р А Д О Н А Ч Е Л Н И К**

**мр Игор Радојичић**